หยวนแข็งไม่สะเทือนหุ้นไทย
เลขา กบข. เชื่อจีนปล่อยค่าเงินหยวนไม่ส่งผลกระทบต่อการลงทุนในตลาดหุ้น มั่นใจเงินไหลเข้าลงทุนเอเชียต่อ
21 มิ.ย. 2553

เลขา กบข. เชื่อจีนปล่อยค่าเงินหยวนไม่ส่งผลกระทบต่อการลงทุนในตลาดหุ้น มั่นใจเงินไหลเข้าลงทุนเอเชียต่อ 
นางโสภาวดี เลิศมนัสชัย เลขาธิการกองทุนบำเหน็จบำนาญข้าราชการ หรือ กบข. กล่าวว่า ธนาคารกลางจีนคงปล่อยให้ค่าเงินหยวนเคลื่อนไหวอย่างยืดหยุ่นมากขึ้น แบบค่อยเป็นค่อยไป จะส่งผลให้ค่าเงินในภูมิภาคเอชีย รวมถึงค่าเงินบาทปรับแข็งค่าขึ้น แต่ก็เชื่อว่าจะไม่ส่งผลกระทบต่อการลงทุนในตลาดหุ้น เพราะข่าวการผ่อนคลายค่าเงินหยวนตลาดได้ตอบรับมาก่อนหน้านี้แล้ว และยังเชื่อว่าหลังจากนี้ก็จะยังมีเงินทุนที่จะเข้ามาลงทุนในภูมิภาคเอเชียรวมถึงไทยยังมีแนวโน้มเพิ่มขึ้นอย่างต่อเนื่อง เพราะปัจจัยหลักเกิดจากเศรษฐกิจภูมิภาคเอเชียยังฟื้นตัวอย่างรวดเร็ว 
เลขาธิการ กบข. กล่าวว่า การผ่อนคลายค่าเงินในครั้งนี้ ไม่กระทบการลงทุนของ กบข. เนื่องจากได้วางแผนการลงทุนไว้ล่วงหน้า ซึ่งการลงทุนในต่างประเทศส่วนใหญ่จะลงทุนในรูปเงินเหรียญสหรัฐ และบริหารจัดการความเสี่ยงเรื่องค่าเงินอยู่แล้ว เช่นเดียวกับการลงทุนในประเทศ ซึ่งมีความผันผวนในช่วงที่ผ่านมานั้น กบข. ก็ไม่ได้รับผลกระทบแต่อย่างใด เนื่องจากการลงทุนของ กบข. จะพิจาณาจากปัจจัยพื้นฐานเป็นหลัก โดยเลือกลงทุนในหุ้น set50 พร้อมเชื่อว่าผลตอบแทนของ กบข.ในไตรมาส 2 อยู่ที่ 2% แม้ว่าจะได้รับผลกระทบจากปัจจัยทางการเมืองในเดือนพ.ค. 2553 และยังมั่นใจว่าผลตอบแทนทั้งปี 2553 จะเป็นบวกได้